## Pravilnik o uvjetima kojima moraju udovoljavati veterinarske stanice i druge pravne i fizičke osobe za obavljanje poslova dezinfekcije, dezinsekcije i deratizacije

### NN 45/1992 (20.7.1992.), Pravilnik o uvjetima kojima moraju udovoljavati veterinarske stanice i druge pravne i fizičke osobe za obavljanje poslova dezinfekcije, dezinsekcije i deratizacije

# MINISTARSTVO POLJOPRIVREDE, ŠUMARSTVA I VODOPRIVREDE

Na temelju članka 11. stavka 2. Zakona o zdravstvenoj zaštiti životinja
i veterinarskoj djelatnosti ("Narodne novine", br. 52/91), ministar
poljoprivrede, šumarstva i vodoprivrede donosi

## PRAVILNIK

### o uvjetima kojima moraju udovoljavati veterinarske stanice i druge pravne i fizičke osobe za obavljanje poslova dezinfekcije, dezinsekcije i deratizacije

Članak 1.

Ovim se pravilnikom propisuju uvjeti kojima glede stručnih djelatnika,
prostorija, opreme i sredstava za rad moraju udovoljavati veterinarske
stanice i druge pravne i fizičke osobe koje obavljaju poslove dezinfekcije,
dezinsekcije i deratizacije, radi sprečavanja zaraznih bolesti životinja.

Članak 2.

Dezinfekcija, dezinsekcija i deratizacija kao veterinarsko-sanitarna
mjera provodi se i radi zaštite okoliša od kontaminacije uzročnicima i
prenosnicima zaraznih bolesti životinja i zoonoza.

Članak 3.

Dezinfekcijom se smatra primjena mehaničkih, fizikalnih ili kemijskih
metoda i sredstava za uništavanje uzročnika zaraznih bolesti. Dezinsekcijom
se smatra primjena fizikalnih ili kemijskih metoda i sredstava za uništavanje
insekata odnosno člankonožaca koji mogu prenijeti uzročnike zaraznih bolesti.
Deratizacijom se smatra primjena bioloških, mehaničkih ili kemijskih metoda
i sredstava za uništavanje glodavaca koji prenose uzročnike zaraznih bolesti,
ili su rezervoari uzročnika zaraznih bolesti.

Članak 4.

Poslove dezinfekcije, dezinsekcije i deratizacije mogu obavljati veterinarske
stanice i druge pravne i fizičke osobe koje imaju:

1. stručne djelatnike

a) voditelja poslova - diplomiranog veterinara osposobljenog za poslove
dezinfekcije, dezinsekcije i deratizacije;

b) potreban broj djelatnika sa završenom srednjom veterinarskom ili
sanitarnom školom osposobljenih za obavljanje poslova higijensko-sanitarne
zaštite;

2. prostorije:

a) za čuvanje otrova iz skupine 1. koji djeluju u obliku plina (fumiganti)
ako ih organizacija upotrebljava;

b) za smještaj materijala, opreme i sredstava za rad, s posebnim odjeljkom
za čuvanje otrova i mamaka;

c) za pripremu otopina i mamaka za deratizaciju;

d) prostora za smještaj i čuvanje radne i zaštitne odjeće (garderobe);

e) za vođenje administrativnih poslova za službu dezinfekcije, dezinsekcije
i deratizacije;

f) za održavanje osobne higijene.

Prostorije iz točke 2. ovog članka moraju biti spojene na javnu vodovodnu
i kanalizacijsku mrežu, ako ove u mjestu postoje, a ako ih nema vodoopskrba
i otklanjanje otpadnih voda i drugih otpadnih tvari moraju biti riješeni
na drugi odgovarajući higijenski način. Prema namjeni, ove prostorije moraju
imati osiguranu tekuću toplu i hladnu vodu, podove izvedene od materijala
koji je gladak, otporan na kemikalije i na vlaženje i koji se lako pere
i održava, te zidove obložene keramičkim pločicama do visine 1,80 m odnosno
izvedene od materijala koji se lako čisti i pere. Pored navedenoga, prostorije
iz točke 2. ovog članka moraju udovoljavati i ostalim uvjetima propisanim
Zakonom o prometu otrova;

3. opremu i sredstva:

a) za obavljanje dezinfekcije i dezinsekcije - prskalice i raspršivače
s ručnim, benzinskim ili električnim pogonom i aparate za fumigacije;

b) za obavljanje deratizacije - opremu za pripremu, postavljanje, sakupljanje,
i odstranjivanje mamaka i opremu za sakupljanje i neškodljivo uklanjanje
uginulih glodavaca;

c) sredstva osobne zaštite:

- zaštitna odjeća i obuća (gumene pregače, čizme i rukavice i gumena
odijela);

- štitnike za lice i zaštitne naočale;

- maske s odgovarajućim filterom;

- opremu i sredstva za pružanje prve pomoći;

d) vozilo koje mora biti označeno za navedenu djelatnost.

Članak 5.

Veterinarske stanice i druge pravne i fizičke osobe koje obavljaju poslove
dezinfekcije, dezinsekcije i deratizacije dužne su voditi evidenciju i
dokumentaciju o obavljanju djelatnosti sukladno Pravilniku o vođenju dokumentacije
i evidencije te dostavljanju izvještaja o obavljanju veterinarske djelatnosti.

Članak 6.

Danom stupanja na snagu ovog pravilnika prestaje važiti Pravilnik o
uvjetima što ih moraju ispunjavati veterinarske organizacije udruženog
rada koje obavljaju poslove dezinfekcije, dezinsekcije, deratizacije i
dekontaminacije ("Narodne novine", br. 10/82).

Članak 7.

Ovaj pravilnik stupa na snagu osmog dana od dana objave u "Narodnim
novinama".

Klasa: 322-01/92-01/466

Urbroj : 525-06-92-1

Zagreb, 8. srpnja 1992.

Ministar poljoprivrede, šumarstva i vodoprivrede

**Ivan Taranj, dipl. ing., v. r.**

Pravilnik, NN 45/1992-1151